SET วิ่งฉิว 18 จุด ยืนเหนือ 1,300 รับข่าวยารักษา “โควิด” คืบหน้า – “เฟด” ส่งสัญญาณหนุนศก.
SET วิ่งฉิว 18 จุด ยืนเหนือ 1,300 รับข่าวยารักษา "โควิด" คืบหน้า - "เฟด" ส่งสัญญาณหนุนศก.
30 เม.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 15.34 น. อยู่ที่ระดับ 1,300.84 จุด บวก 18.16 จุด หรือ 1.42% สูงสุดที่ 1,301.62 จุด ต่ำสุดที่ 1,292.97 จุด ด้วยมูลค่าการซื้อขาย 57,212.75 ล้านบาท
โดยตลาดหุ้นไทยปรับตัวขึ้นรับปัจจัยบวกจากความคืบหน้าของการทดสอบยารักษา COVID-19 รวมถึงปัจจัยที่เฟดส่งสัญญาณสนับสนุนเศรษฐกิจ และการคาดว่าผลประชุมธนาคารกลางยุโรปคืนนี้ อาจเพิ่มวงเงินซื้อสินทรัพย์เพื่อกระตุ้นเศรษฐกิจ ส่วนปัจจัยลบมาจากแรงขายทำกำไรก่อนวันหยุดยาว (หยุดวันศุกร์ถึงวันจันทร์) และรายงานตัวเลขเศรษฐกิจอียู (ไตรมาส 1/63 GDP)
ด้านตลาดหุ้นยุโรปเปิดตลาดวันนี้ปรับตัวสูงขึ้น เนื่องจากปัจจัยสนับสนุนจากความคืบหน้าในการพัฒนายารักษาโรคโควิด-19
โดยดัชนี European Stoxx 600 บวก 0.6%
ดัชนี CAC-40 ตลาดหุ้นฝรั่งเศสเปิดวันนี้ที่ 4,693.28 จุด เพิ่มขึ้น 22.17 จุด, +0.47%
ดัชนี DAX ตลาดหุ้นเยอรมนีเปิดวันนี้ที่ 11,195.21 จุด เพิ่มขึ้น 87.47 จุด, +0.79%
ด้านนายแดเนียล โอเดย์ ซีอีโอของบริษัท Gilead Sciences Inc. ของสหรัฐระบุว่า ยา Remdesivir ซึ่งใช้รักษาโรคโควิด-19 จำนวน 50,000 คอร์สนั้น ได้รับการบรรจุขวดแล้ว และพร้อมที่จัดส่งทันทีที่รัฐบาลสหรัฐอนุมัติให้มีการใช้ยาดังกล่าวในกรณีฉุกเฉิน
ขณะที่ นายแอนโธนี ฟอซี ผู้อำนวยการสถาบันโรคภูมิแพ้และโรคติดต่อแห่งชาติของสหรัฐ และที่ปรึกษาด้านสุขภาพของทำเนียบขาว ระบุว่า ข้อมูลการทดสอบยา Remdesivir แสดงให้เห็นว่า ยาดังกล่าวสามารถช่วยลดระยะเวลาในการฟื้นตัวของผู้ป่วยได้ และได้สร้างบรรทัดฐานใหม่ให้กับการดูแลผู้ป่วยโควิด-19